作者:貫休
標題:壽春節進
內容:聖運關天紀，龍飛古帝基。振搖三蜀地，聳發萬年枝。出震同中古，承幹動四夷。恩頒新命廣，淚向舊朝垂。大寶歸玄讖，殊祥出遠池。法天深罔測，體聖妙難知。儉德為全德，無思契十思。丕圖非力致，英武悉天資。正直方親切，回邪豈敢窺。將排頗與牧，相得稷兼夔。鹽出符真主，麟來合大規。賡歌隨羽鑰，奕葉斅伊祁。寡慾情雖泰，憂民色未怡。盛如唐創業，宛勝晉朝儀。旰食宮鶯囀，宵衣禁漏遲。多於湯土地，還有禹胼胝。視物如傷日，勝殘去殺時。守文情的的，無逸戒孜孜。軒頊風重振，皇唐鼎創移。始聞呈瑞石，又報產靈芝。覆幬高緣大，包容妙在卑。兄呼春赫日，師指佛牟尼。佳氣宸居合，淳風樂府吹。急賢彰帝業，解網見天慈。粟赤千千窖，軍雄萬萬兒。八蠻須稽顙，四海仰昌期。玉輦嬪嬙擁，宮花錦繡欹。堯雲同靉靆，漢祖太驅馳。氛祲根株盡，澆訛朕兆隳。山河方有截，野逸詔無遺。境靜消鋒鏑，田香熟稻r1。夢中逢傅說，殿上見辛毗。金鏡懸千古，彤雲起四維。盛行唐典法，再睹舜雍熙。祝壽幹文動，郊天太一隨。煌煌還宿衛，亹亹葉聲詩。飲醴和甘雨，非煙繞禦帷。銀輪隨寶馬，玉沼見金龜。杳杳聞韻濩，重重降撫綏。魏徵須卻出，葛亮更何之。簡約逾前古，昇平美不疑。觸邪羊唅唅，鼓腹叟嘻嘻。邁五方雲大，超三始見奇。錦霞連紫極，仙鳥下峨眉。謝傅還為傅，周師又作師。納隍為永任，從諫契無為。子子寰瀛主，孫孫日月旗。壽春嗟壽域，萬國盡虔祈。捧日三車子，恭思八彩眉。願將七萬歲，匍匐拜瑤墀。